સ્ત્રીઓની સ્પર્શ સંવેદનશીલતા મામલે અમદાવાદ અંધજન મંડળના પૂર્વ આચાર્ય જશુભાઈ કવિના અનુભવો સમજવા જેવા છે. તેઓ કહે છે, ‘આપણે બોલચાલની ભાષામાં જેને ‘છઠ્ઠી ઇન્દ્રિય’ કહીએ છીએ તે કુદરતે સ્ત્રીઓને આપી છે. એને આંખ ઓળખવાની, સ્પર્શ ઓળખવાની ઈશ્વરી બક્ષિસ હોય છે. આ સેન્સ સામાન્ય મહિલાઓ કરતાં અંધ મહિલાઓમાં વધુ પાવરફુલ હોય છે. એક તો સ્ત્રી તરીકે કુદરતી રીતે જ તેનામાં એ સેન્સ રહેલી હોય છે અને અંધત્વને પરિણામે તે વધારે શક્તિશાળી બનીને તેના વર્તનમાં નજરે ચડે છે. અમારા એક ઓફિસર કક્ષાનાં બહેનની ઑફિસમાં હું પહેલીવાર મારા એક મિત્ર સાથે ગયો ત્યારનો એક પ્રસંગ છે. જેવો દરવાજો ખોલીને અમે ઑફિસમાં પ્રવેશ્યા કે તરત તેમણે મારું નામ દઈને આવકારો આપ્યો. સાથે સવાલ કર્યો કે, બીજું તમારી સાથે કોણ છે? મેં પૂછ્યું કે, તમને કેવી રીતે ખબર પડી? તો તેમનો જવાબ હતો કે, તમે જ્યારે અંદર આવ્યા ત્યારે બે માણસની હવાનો ધક્કો મને લાગ્યો! તમે કલ્પી શકો છો કે આટલી સૂક્ષ્મ બાબત કે જેની આપણે ક્યારેય કલ્પના પણ નથી કરી તેનો બહેન ઉપયોગ કરતાં હતાં. આ સ્પર્શની જ એક વાત છે.’